บอร์ด FPT ไฟเขียวซื้อสิทธิเช่าที่ดิน-อาคาร “เมย์แฟร์ แมริออท” มูลค่า 1.57 พันลบ.
บอร์ด FPT ไฟเขียวซื้อสิทธิเช่าที่ดิน-อาคาร "เมย์แฟร์ แมริออท" มูลค่า 1.57 พันลบ.
11 มี.ค. 2564

บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า มติที่ประชุมคณะกรรมการบริษัท ครั้งที่ 4/2563-2564 ซึ่งประชุมเมื่อวันที่ 11 มี.ค.64 โดยอนุมัติให้บริษัท โกลเด้น แลนด์ (เมย์แฟร์) จำกัด (GOLDMF) ซึ่งเป็นบริษัทย่อยทางอ้อมของบริษัทฯ หรือบริษัทย่อยอื่นในกลุ่มบริษัทฯ เสนอซื้อสิทธิการเช่าที่ดินและอาคารที่เหลืออยู่ในโครงการเมย์แฟร์ แมริออท เอ็กเซกคิวทีฟ อพาร์ทเมนท์ (Mayfair Marriot Executive Apartment) ซึ่งตั้งอยู่บริเวณซอยหลังสวน แขวงลุมพินี เขตปทุมวัน กรุงเทพมหานคร ภายใต้สัญญาเช่าที่ดินและอาคารระหว่าง GOLMF กับกองทุนรวมสิทธิการเช่าอสังหาริมทรัพย์โกลด์ (กองทุน GOLDPF) ซึ่งมีระยะเวลาการเช่าตามสัญญาเหลืออยู่ทั้งสิ้นประมาณ 46 ปี รวมถึงทรัพย์สินเฟอร์นิเจอร์และอุปกรณ์ของโครงการฯ และสิทธิประโยชน์ทั้งหมดที่กองทุน GOLDPF มีอยู่ในโครงการฯ จากกองทุน GOLDPF โดยมีราคาเสนอซื้อเท่ากับ 1,574,000,000 บาท
ทั้งนี้ เนื่องจากกองทุน GOLDPF มีข้อจำกัดในการเพิ่มทุน หรือกู้ยืมเงิน เพื่อทำการปรับปรุง หรือซ่อมแซมทรัพย์สิน ประกอบกับโครงการฯไม่ได้มีการปรับปรุงและซ่อมแซมใหญ่ตั้งแต่กองทุน GOLDPF เข้าลงทุนในปี 2550 จนถึงปัจจุบัน ซึ่งอาจส่งผลกระทบต่อความสามารถในการก่อให้เกิดรายได้ของโครงการในอนาคต บริษัทฯจึงขอเสนอซื้อสิทธิการเช่าที่ดินและอาคารที่เหลือของโครงการดังกล่าว เพื่อพิจารณาการปรับปรุง และซ่อมแซมโครงการต่อไป